Wêreldbekerkoors op Afrikaanse Top-20 | Maroela Media
Robbie Wessels en Appel in "Staan saam" (Foto: Skermgreep uit die musiekvideo)
Met die Wêreldbeker-rugbytoernooi om die draai is daar reeds so 'n paar kunstenaars wat begin munt slaan uit dié sportgebeurtenis. Early B en Justin Vega se "Back die Bokke" betree dié week se Maroela Media Afrikaanse Top-20 in die no. 18-posisie.
As jy mooi luister sal jy hoor dit is eintlik net 'n verwerkte weergawe van sy liedjie "Potte".
Robbie Wessels en Appel maak ook dié week hul toetrede tot die Top-20 met "Staan saam". Dié liedjie sou aanvanklik verlede jaar bekendgestel geword het, maar daar is besluit om dit eerder vanjaar bekend te stel. Robbie Wessels en Steve Hofmeyr sou oorspronklik die liedjie saam gedoen het.
Dié week maak Dirk van der Westhuizen ook sy toetrede tot die Top-20 met "Lusmakertjie". Van der Westhuizen het met die uitreik van dié liedjie gesê dit is 'n tong-in-die-kies liedjie wat "'n bietjie stout, maar ook soet is". Die musiekvideo van "Lusmakertjie" is op die stel van die bekende kykNET-sepie Getroud met rugby geskiet en twee van dié sepie se akteurs is ook daarin te sien.
In vandeesweek se Maroela Media Afrikaanse Top-20 is daar vyf snitte wat klim, 11 wat daal, een wat onveranderd bly en drie nuwe liedjies wat vir hulle 'n plekkie op die ranglys opraap.